Predkladacia správa

Návrh zákona, ktorým sa dopĺňa zákon č. 139/1998 Z. z. o omamných látkach, psychotropných látkach a prípravkoch v znení neskorších predpisov (ďalej len „návrh zákona“)  predkladá Ministerstvo zdravotníctva Slovenskej republiky z dôvodu transpozície delegovanej smernice Komisie (EÚ) 2025/2062 zo 14. októbra 2025, ktorou sa mení príloha k rámcovému rozhodnutiu Rady 2004/757/SVV, pokiaľ ide o zahrnutie nových psychoaktívnych látok do vymedzenia pojmu drogy (Ú. v. EÚ L, 2025/2062, 23.12.2025) (ďalej len „delegovaná smernica“).
Cieľom návrhu zákona je doplniť prílohu č. 1 zákona č. 139/1998 Z. z. o omamných látkach, psychotropných látkach a prípravkoch v znení neskorších predpisov (ďalej len „zákon č. 139/1998 Z. z.“) o dve psychotropné látky I. skupiny, a to 2-metylmetkatinón (2-MMC) a 4-brómometkatinón (4-BMC).
Delegovaná smernica zahŕňa aj látku 2-(etylamino)-1-fenylpentán-1-ón                                    (N-etylnorpentedrón, NEP), ktorá je už zaradená medzi psychotropné látky I. skupiny do prílohy č. 1 zákona č. 139/1998 Z. z.
Podkladom prijatia delegovanej smernice boli správy o posúdení rizika vypracované vedeckým výborom Agentúry Európskej únie pre drogy (EUDA), ktoré identifikovali uvedené látky ako syntetické katinóny so stimulačnými účinkami na centrálny nervový systém. Ide o látky chemicky a farmakologicky príbuzné kontrolovaným katinónom a amfetamínovým derivátom, ktoré už podliehajú medzinárodnej kontrole.
Z dostupných informácií vyplýva, že látka 2-MMC je prítomná na trhu Európskej únie od roku 2013 a bola zistená vo viacerých členských štátoch, pričom v poslednom období došlo k výraznému nárastu výskytu. Látka 4-BMC je známa od roku 2011 a po období poklesu jej výskytu sa od roku 2024 opätovne objavuje na trhu s omamnými a psychotropnými látkami, vrátane jej zaistení v relevantných množstvách.
Uvedené látky sa vyskytujú najmä vo forme prášku, menej často vo forme tabliet alebo kapsúl, a sú distribuované najmä ako tzv. „legálne“ náhrady kontrolovaných stimulantov, prípadne sú vydávané za iné omamné látky alebo psychotropné látky.
Látky 2-MMC a 4-BMC nemajú v Európskej únii ani mimo nej uznané terapeutické alebo veterinárne využitie a ich použitie je obmedzené najmä na nelegálny trh, prípadne na vedecké a analytické účely. Zaradenie predmetných látok do zoznamu psychotropných látok I. skupiny sleduje cieľ zabezpečenia jednotného právneho režimu v rámci Európskej únie, odstránenia rozdielov medzi vnútroštátnymi úpravami členských štátov a posilnenia ochrany verejného zdravia a verejnej bezpečnosti prostredníctvom účinnejšej kontroly ich výskytu a distribúcie.
Návrh zákona sa netýka pôsobnosti miestnej územnej samosprávy, z tohto dôvodu nie je potrené vyjadrovať sa k súladu návrhu zákona s Európskou chartou miestnej samosprávy.   
Návrh zákona bol predmetom skráteného pripomienkového konania z dôvodu, že hrozí 
nesplnenie záväzkov vyplývajúcich zo Zmluvy o Európskej únii alebo Zmluvy o fungovaní Európskej únie nedodržaním lehoty určenej na prebratie delegovanej smernice, ktorá je 12. júl 2026. 
Dňa 5. mája 2026 bol návrh zákona predmetom rokovania Legislatívnej rady vlády Slovenskej republiky, ktorej pripomienky sú zapracované do návrhu zákona. 
Návrh zákona sa predkladá na rokovanie vlády Slovenskej republiky bez rozporov.

